Heger, Eduard, poslanec NR SR (2018-10-17):
Ďakujem veľmi pekne. Ja len kratučko chcem k tomu zareagovať. Ja som teda k tomu vystúpil aj v prvom čítaní a ja by som chcel poukázať teda na možno dve veci, ktoré v tejto oblasti ja vidím ako dôležité. A súvisí to práve s tou efektivitou a zároveň, myslím, že to spomínala aj moja kolegyňa Soňa Gaborčáková, s tou efektivitou práce a procesov v štátnej a verejnej správe a takým, by som povedal, nevyhnutným personálnym auditom, o ktorom sa tu už veľmi dlho bavíme. A ja myslím, že tieto veci by mali ísť ruka v ruke. Pretože jednak, po prvé, je to momentum, ktoré tu momentálne je, týmto zákonom, a naozaj potrebujeme, keď kedykoľvek, kdekoľvek chcete zvyšovať ohodnotenie, tak pred tým sa človek zamyslí nad tým, že kde to ohodnotenie je potrebné najviac a kde je najmenej, ktoré miesta sú už zbytočné a ktoré miesta sú nevyhnutné, nové, a vedia to ohodnotenie nastaviť, aby to bolo naozaj spravodlivé, pretože o to ide. Priniesť tú spravodlivosť, odstránenie krivdy, ale zároveň nielen tým, že teraz nalejem tam peniaze, ale aj poupratujem, pretože ten problém je aj s tým, že mnohí ľudia sú, stáva sa, že sú zamestnanci, ktorí sú zahltení prácou, a, dobre, my im síce teraz možno zvýšime mzdu, to je fajn, ale ich problém sa nevyrieši, keď sú zahltení prácou. A potom sú tu iní, ktorí tej práce nemajú až tak veľa, aj tým zvýšime mzdu. A toto je práve tá krivda, ktorú tu ja silno vidím. Čiže preto si myslím, že áno, určite, treba odstrániť tú krivdu toho odmeňovania. Treba, osobne si myslím, že je veľmi dôležité, aby sme vedeli aj v štátnej a verejnej správe ľudí zaplatiť. Aby sme tam vedeli pritiahnuť odborníkov, ktorí budú chcieť tam pracovať, budú to robiť radi a nebudú rozmýšľať nad tým, že ešte poobede si musí alebo večer hľadať nejakú brigádu, aby uživil rodinu. Pretože vidíme, že aj tento problém naozaj je prítomný v tomto sektore, že či už ľudia odchádzajú z niektorých pracovných miest po tom, ako si založia rodinu, lebo proste nie sú schopní uživiť rodinu, alebo ani tam nevieme prilákať. Vidíme viaceré, by som povedal, organizačné jednotky v rámci celého tohto sektora, ktoré majú problém s naplnením počtov. To sme, často sa o tom bavíme aj na hospodárskom výbore, pod subjekty, ktoré spadajú pod hospodársky výbor, kde nám jednoznačne argumentujú tým, že nevedia pri týchto platových podmienkach dostať tam odborníkov. Na druhej strane počúvame, že sú niektoré miesta, ktoré sú naozaj nevyužité a ľudia tam proste dostávajú plat. Takže bez toho, aby sme mali kvalifikovaný personálny audit, si myslím, že baviť sa o tomto je také pocitové. Druhá vec, ktorá ma veľmi zaujala a chcem ju spomenúť, pán minister, je to práve z relácie, keď ste s pánom Mihálom boli v O 5 minút 12, a bol som celkom prekvapený, keď som videl teda pána Sotáka, ktorý teda bol v nejakom inom štúdiu, ale hovoril a vyšlo to z jeho úst, a to ma zaujalo, keď on vlastne poukazoval na to, a do istej miery s tým súhlasím, pretože práve to, ten personálny audit, kým nebude, tak nebudeme presne vedieť, že koľko tých ľudí je v tej štátnej a verejnej správe zbytočne, mohli by sa uplatniť na pracovnom trhu. Ale on jasne poukázal na to, že pri nedostatku ľudí na pracovnom trhu, ktorému dnes čelíme, a je to rádovo viac ako 80-tisíc ľudí, je potrebné hľadať zdroje doma. Tak to myslím si, že aj povedal, a ja to tu môžem aj zacitovať, ale vlastne poukázal na to, že máme dnes 400-tisíc ľudí v štátnej správe, vy ste ho potom poopravili, že teda to nie je len štátna správa, ale aj verejná. A tak to aj je správne, že teda je to aj štátna, aj verejná správa, ale chápeme čo tým chcel povedať. A vlastne poukázal na to, že máme ďalší zdroj ľudí, ktorí môžu vstúpiť do pracovného procesu. A teda jasne povedal, že, a to je zástupca podnikateľov, čiže myslím si, že nehovoril len vlastný názor, ale hovoril naozaj za trh, a hovorí, že je načase, alebo že príde čas, že aj toto vláda otvorí a na Slovensku môžeme mať dostatok pracovnej sily. Ja si nemyslím, že by sme mali byť odkázaní len na ľudí zvonku. Musíme hľadať aj svoje zdroje, robiť s týmito. Takže vidieť, že naozaj sa tu ozývajú hlasy a že to, na to poukazuje už, by som povedal, viacero ľudí, že tá štátna správa potrebuje upratať. Jednak finančne, ale aj procesne, aj personálne, teraz nemyslím akože ľudí, ale myslím z hľadiska funkcií a nastavenia tých organizačných štruktúr. To je všetko, čo som chcel k tomu povedať. Ďakujem veľmi pekne.